Estonia expulzează un diplomat rus pentru "ingerinţă în problemele interne" ale ţării
Estonia a decis să expulzeze un diplomat rus şi a respins orice "ingerinţă în problemele interne" ale ţării, a anunţat marţi ministrul estonian al afacerilor externe, informează AFP, transmite Agerpres.
"Astăzi, Estonia a declarat persona non grata un membru al personalului ambasadei ruse cu statut diplomatic", a scris Margus Tsahkna pe contul său de pe reţeaua socială X.
Potrivit şefului diplomaţiei estoniene, ambasada rusă "s-a amestecat în problemele interne ale Estoniei (…), mai exact în procesul judiciar, prin obţinerea de documente asupra unei afaceri criminale şi contribuind la publicarea lor pe reţele sociale ruse", a precizat Margus Tsahkna, fără a furniza alte detalii.
El a cerut serviciilor speciale ruse "să înceteze acţiunile lor coordonate împotriva Republicii Estonia, inclusiv operaţiunile hibride".
Nota oficială a fost prezentată însărcinatului cu afaceri al ambasadei Federaţiei Ruse la Tallin, ambasadorul în post fiind expulzat din această ţară baltică în ianuarie 2023, ca măsură de reciprocitate după o decizie similară luată puţin înainte de aceasta de Moscova la adresa ambasadorului estonian.
Personalul ambasadelor ruse în cele trei ţări baltice, la fel ca cel ambasadelor baltice la Moscova, a fost drastic redus după declanşarea invaziei ruse împotriva Ucrainei în 2022, pe fondul tensiunilor în creştere între Rusia şi cele trei foste republici sovietice, astăzi membre ale NATO şi Uniunii Europene.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank